  ИА «Удмуртия» Ивортодэтъя «Удмуртия» агентство но Удмурт Элькунысь йӧскалык лыдӟетъюртлэн «Йӧскалык но шаертодон литературая но библиографияя центр» ёзэтэз «Аръёс но иворъёс» нимысьтыз ӵектоссэс азьланьто. Отын ми вераськомы, мар сярысь гожъязы пӧртэм аръёсы удмурт кылын потӥсь газетын. Таяз радэ «Советской Удмуртия» газетлэсь Выль ар азьын потэм номеръёссэ учкомы. Ӵектос сярысь рос-просгес лыдӟыны луоз татысь Выль арез возьмаса, котькуд адямилэн вылезлы, умоезлы осконъёсыз кылдо. Котькудӥз тырше юртъер котырзэ чеберъяны, выль дӥськут басьтыны, ӝӧк вылэ тужгес ческыт сиёнъёсты пуктыны. Праздник мылкыд та нуналъёсы кылдыто пӧртэм шулдыръяськон ужрадъёс. Та ласянь сямъёс совето вакытъёсысен чик ӧз воштӥське шуыны луоз. Сое валаны луэ арлэн берпуметӥ нуналъёсаз потэм вуж газет бамъёсты учкыса. «Советской Удмуртия», 30.12.1945 Фото: Национальная библиотека Удмуртии © unatlib.ru «Советской Удмуртия», 31.12.1950 «Толон но туннэ Ижевск городысь клубъёсын, театръёсын но школаосын выль арез пумитан концертъёс но бал-маскарадъёс ортчытӥсько. Толон Ӟуч театрын бал-маскарад вал. Отчы ветлӥзы городысь предприятиосын но учреждениосын ужась егитъёс, высшей учебной заведениосын дышетскисьёс но мукетъёсыз. Бал-маскарадэ тросэз ветлӥзы асьсэлэн вурем маскарадной костюмъёсынызы. Толон ӝыт ик Культура юртлэн бадӟым залаз бал-маскарад ортчытӥзы мединститутын дышетскисьёс. Туннэ Удмурт театр выль арез пумитанлы сӥзем бадӟым концерт сётоз. Со концертын кырӟалозы но мукет номеръёс возьматозы РСФСР-лэн заслуженной артистэз но Удмурт АССР-лэн народной артистэз Г. Титов, Удмурт АССР-лэн заслуженной артистъёсыз Л. Перевощиков но К. Гаврилова. <…> Туннэ ӝыт ик Пастуховской площадьын пиналъёслэн базарзы но ёлказы усьтӥськоз». Озьы ик Выль ар азьын потэм газетъёсын чебер кыз вӧзын шулдыръяськон дыръя тылпулэсь утиськыны кулэ шуыса алонъёс сётэмын. Фото: Национальная библиотека Удмуртии © unatlib.ru «Советской Удмуртия», 31.12.1960 Выль ар азьын газетъёсты чеберто кылбуръёс но ялонъёс: Фото: Национальная библиотека Удмуртии © unatlib.ru Фото: Национальная библиотека Удмуртии © unatlib.ru «Советской Удмуртия», 26.12.1970 Можгаысь 1 номеро сиськонниысь ужпӧрлэн кивалтӥсез А. И. Воронова но калыкез сюдонъя Можгаысь конторалэн кулинарияя инспекторез В. А. Трефилова Выль арлы сӥзем ӝӧк вылэ сиёнъёс пӧранъя дэмланъёссэс сёто. «Юбилейный» салат:  «Пӧзьтэм картофкаез, пӧзьтэм ӵуж кушманэз, сылалтэм огречез, помидорез, сугонэз, сӥлез но курегпузэз векчи юдэ. Пӧлаз ватсалэ горчица, уксус, изэм сьӧд пӧсьтурын, майонез но салатной заправка. Ваньзэ соосты огазе суралэ но, салатты дась луоз». Туннэ вузкаронниысь котькыӵе ческыт сиёнъёсты басьтыны луэ, но эскеремды потоз, оло, «Лесниклэн коркаез» нимам торт пӧраны. «Сахар песок пӧлы курегпуз чигоно. Песок пырыос бырытозь шукконо сое. Озьы суретты ӝутскоз, куинь поллы будоз. Собере каллен гинэ пызь ватсалэ но суралэ. Йӧлвыллэсь нап медам луы со. Вӧям таба вылэ чылкыт бумага вӧлдэ но ыль няньдэс отчы кисьтэ. Час ёрос пыжыса, та бисквит вылэ сахарлэсь пӧзьтэм сироп зыралэ но кремен чеберъялэ. «Лесниклэсь корказэ» дасяны торттэс кык табаен пыжоно. Кыкетӥ табаысьсэ пичи коробка быдӟа гинэ вандыса, вылзэ пуртэн чалыш басьтэ, липет кадь луоз со. Та «коркадэс» торттылэн огпалаз пуктэ. Со вӧзы интыялэ лесниклэсь пичи корзиназэ, палэнэгес — лӥял но губиос. Губиосты, лӥялэз но корзинаез пельняньлы дасям ыль няньлэсь гинэ пыжоно. Торттэс сяськаосын, куаръёсын чеберъян понна кремдэс понэ бумагалэсь лэсьтэм воронкае. Одӥг килограмм тортлы 6 курегпуз, 150 грамм пызь кулэ». «Советской Удмуртия», 31.12.1970 «Ижевскысь художественной изделиос поттонъя фабрика кузпалъяськись нылъёслы Выль ар азьын паймымон чебересь кузьымъёс — эмален буям фатаос дасяз. Та дырозь соос республикаямы туж шер вуылӥзы. Со сяна, татын поттыны кутскозы удмурт национальной орнаментэн пужыятэм азькышетъёс». «Туала модаез пыр-поч эскерыса, Ижевскысь 20 номеро ательеысь художникъёс вуоно арлы выль модельёс дасязы. Пиослы но, нылкышноослы но дӥсьёс кузесьгес луозы. Нылкышно платьеос но юбкаос 10 сантиметрлы ёрос йылозы но пыдесэн ӵошкалозы. Пиослы пальтоослэсь но пиджакъёслэсь воротникъёссэс бадӟымесьгес карыны чаклало». Фото: Национальная библиотека Удмуртии © unatlib.ru «Советской Удмуртия», 26.12.1980 1980-тӥ арын 26-тӥ толсуре потэм номерын Выль арлы сӥзем анкета сётэмын. «Гажано эшъёс! Матэ вуэ 1981 ар. <…> Кемалась кылдэм сямъя, ми куриськом тӥледыз, гажано лыдӟисьёсмы, Выль ар азьын кӧня ке юанъёсмылы валэктонъёс ыстыны. Оскиськом: тӥляд малпанъёсты, пайдаё ӵектонъёсты юрттозы асьме улонысь пӧртэм ужпумъёсты умойгес ӝутыны, газетмес но кельшымон карыны. Таяз аре мар вал Тӥляд улонады, озьы ик эшъёстылэн, но коллективдылэн улоназы, ужазы самой шумпотымонэз, вунонтэмез? Кыӵе материалъёсты лыдӟемды потэ КПСС-лэн XXVI съездэзлы дасяськон, котькытын ужез ӟеч радъян, калыклэсь улон-вылонзэ умоятон, тырмымтэосты палэнтон пумысен. Мар сюлэмшугъяськытэ Тӥледыз? Мар ӵектысалды газетмес уката лыдӟымонгес но лэчытгес карон вылысь? «Советской Удмуртия», 27.12.1980 Выль арлы сӥзем шулдыръяськонлы костюмъёс дасяны валэктонъёс сётыны курыса, редакцие Пичи Пурга ёросын улӥсь И. Гаврилова вазиськем. Газет бамын «УАССР-ысь бытовой юрттэт сётонъя министерстволэн технико-экономической бюроысьтыз художник-модельерлэнИ. И. Шмаковалэн» дэмланъёсыз но суредъёсыз сётэмын: индеец, Буратино, бубыли, Кармен. Фото: Национальная библиотека Удмуртии © unatlib.ru «Бубыли (3-тӥ суред) дӥсяськись муртлы кулэ сяськаё яке чебер буёло кофта. Юбка но бурдъёс вуроно буям марлялэсь, отчы капчиесь суредъёс пуктылоно. Бурдъёсты думоно свитер саесъёс кузя но тыбыр шортӥ. Быдӟымесь очкиосты ӧвӧл ке, картонлэсь вандэ. Кымесады езлэсь мыйыкъёс думылэ». Тегъёс: Мерлык Удмуртия история Выльар Аръёсноиворъёс  